ddrg/super_eurlex huggingface dataset:
KIRJALLINEN KYSYMYS E-0860/01 esittäjä(t): Christopher Huhne (ELDR) komissiolle. Komission neuvoa-antavat komiteat.



Virallinen lehti nro 318 E , 13/11/2001 s. 0136 - 0136



KIRJALLINEN KYSYMYS E-0860/01 esittäjä(t): Christopher Huhne (ELDR) komissiolle (22. maaliskuuta 2001) Aihe: Komission neuvoa-antavat komiteat Voiko komission antaa luettelon kaikista sen neuvoa-antavista komiteoista ja ilmoittaa: 1. niiden valtuudet 2. kokousaikataulun 3. nykyisten jäsenten nimet 4. asiakirjojen ja pöytäkirjojen saatavuuden 5. ovatko kokoukset avoimia yleisölle? Romano Prodin komission puolesta antama vastaus (24. huhtikuuta 2001) Luettelo komission neuvoa-antavista komiteoista julkaistaan vuosittain talousarvion liitteenä. Samassa luettelossa mainitaan myös komiteoiden valtuudet. Komiteat kokoontuvat sen mukaan, kuinka usein komission tarvitsee konsultoida niitä. Luettelo osallistujista ja erityisesti organisaatioista on liitetty komitean perustamista koskevaan komission päätökseen. Komiteoiden asiakirjat ja pöytäkirjat ovat parlamentin saatavilla puitesopimuksen määräysten mukaisesti. Kokoukset eivät ole yleensä avoimia yleisölle. Arvoisaa parlamentinjäsentä pyydetään tutustumaan myös kysymykseensä E-0861/01 annettuun vastaukseen(1). (1) Katso sivu 136.
KIRJALLINEN KYSYMYS P-1508/01 esittäjä(t): Torben Lund (PSE) komissiolle. Ydinjäte.



Virallinen lehti nro 350 E , 11/12/2001 s. 0173 - 0174



KIRJALLINEN KYSYMYS P-1508/01 esittäjä(t): Torben Lund (PSE) komissiolle (15. toukokuuta 2001) Aihe: Ydinjäte Tanskalaisissa tiedotusvälineissä kerrottiin 23. huhtikuuta Venäjän duuman hyväksymästä ehdotuksesta, jonka mukaan Venäjä voisi tuoda ydinjätettä useista EU-maista. Siksi pyydän komissiota ilmoittamaan, miten voimassa olevaa EU-lainsäädäntöä tulkitaan, kun on kyse Venäjän toivomuksesta perustaa ydinjätteen säilytyspaikkoja ja tuoda ja varastoida ydinjätettä maksua vastaan. Venäjällä tapahtuva huolestuttava kehitys huomioon ottaen komissiota pyydetään myös ilmoittamaan, aiotaanko voimassa olevia säännöksiä tarkistaa ja aiotaanko laatia yhteisiä säännöksiä, joilla taataan, että äärimmäisen vaarallista ydinjätettä käsitellään mahdollisimman turvallisesti. Christopher Pattenin komission puolesta antama vastaus (20. kesäkuuta 2001) Euratomin lainsäädännössä vaaditaan, että ydinmateriaalien vientiin jäsenvaltioista yhteisön ulkopuolisiin maihin tulee olla komission lupa. Komission tulee varmistaa, että kansainvälisiä sopimuksia noudatetaan, todentaa hankintatarpeet ja valvoa, että yhteisön yleiset edut säilyvät turvattuina. Sellaisissa tapauksissa, joissa ydinmateriaalia toimitetaan jälleenkäsiteltäväksi ja palautetaan myöhemmin yhteisön alueelle, komission lupaa ei vaadita, mutta komissiolle täytyy ilmoittaa asiasta. Radioaktiivisen jätteen vienti kuuluu neuvoston 13. kesäkuuta 1996 antaman direktiivin N:o 96/29/Euratom soveltamisalaan. Kyseisessä direktiivissä säädetään perusnormien vahvistamisesta työntekijöiden ja väestön terveyden suojelemiseksi ionisoivasta säteilystä aiheutuvilta vaaroilta(1). Siinä määrätään periaatteista, joita jäsenvaltioiden tulee noudattaa koskien oikeutusta, optimointia, annosten rajoittamista sekä raportointivelvoitetta. Euroopan yhteisön jäsenvaltioiden välillä sekä yhteisöön ja yhteisöstä pois tapahtuvien radioaktiivisen jätteen siirtojen valvonnasta ja tarkkailusta neuvoston 3. helmikuuta 1992 antaman direktiivin N:o 92/3/Euratom(2) mukaisesti jäsenvaltiot eivät saa antaa lupaa radioaktiivisten jätteiden siirtämiselle sellaisiin yhteisön ulkopuolisiin maihin, joilla ei ole teknisiä, lainsäädännöllisiä tai hallinnollisia edellytyksiä huolehtia jätteistä turvallisesti. Täten jäsenvaltioiden asianomaisten viranomaisten tehtävänä on arvioida, että tämä ehto täyttyy ennen kuin mitään radioaktiivista jätettä voitaisiin siirtää Venäjän federaation alueelle. Samat säännöt tulevat koskemaan kaikkia käytetyn polttoaineen siirtoja yhteisen kansainvälisen yleissopimuksen käytetyn polttoaineen ja radioaktiivisen jätteen huollon turvallisuudesta tullessa voimaan (18. kesäkuuta 2001). Komissio valmistelee Euroopan atomienergiayhteisön liittymistä tähän yhteiseen yleissopimukseen, ja yhteisön lainsäädäntöä tarkistetaan siten että se on täysin yhdenmukainen yleissopimuksen kanssa. (1) EYVL L 159, 29.6.1996. (2) EYVL L 35, 12.2.1992.
KIRJALLINEN KYSYMYS E-1481/01 esittäjä(t): Glenys Kinnock (PSE) komissiolle. Euroopan unionin ja Etelä-Afrikan välinen kalastussopimus.



Virallinen lehti nro 364 E , 20/12/2001 s. 0122 - 0123



KIRJALLINEN KYSYMYS E-1481/01 esittäjä(t): Glenys Kinnock (PSE) komissiolle (18. toukokuuta 2001) Aihe: Euroopan unionin ja Etelä-Afrikan välinen kalastussopimus Onko komissiolla ennusteita Etelä-Afrikan kanssa käytävien kalastussopimusta koskevien neuvottelun onnistumisen todennäköisyydestä? Onko neuvotteluissa ollut erityisiä vaikeuksia ja voiko tiettyjen jäsenvaltioiden kanta vaarantaa muut sopimukset? Onko EU:n kanssa solmittavan sopimuksen höytyjä Etelä-Afrikalle tutkittu? Franz Fischlerin komission puolesta antama vastaus (12. heinäkuuta 2001) Ministerineuvosto toimitti komissiolle vuonna 1995 ohjeet neuvotteluiden aloittamiseksi ja kalastussopimuksen solmimiseksi Etelä-Afrikan tasavallan kanssa. Komissio yritti avata neuvottelut monta kertaa, mutta Etelä-Afrikka suostui aloittamaan kalastusneuvottelut yhteisön kanssa vasta joulukuussa 2000. Ensimmäinen neuvottelukierros oli Brysselissä 5. ja 6. maaliskuuta 2001. Etelä-Afrikan tasavallan edustajat esittivät luonnoksen kalastusyhteistyösopimuksesta, jossa kiellettiin kaikki pääsy Etelä-Afrikan kalavaroihin. Komission edustajat eivät voineet hyväksyä sopimusehdotusta ja esittivät vaihtoehtoisen sopimuksen, johon sisältyi pääsy Etelä-Afrikan kalavaroihin. Etelä-Afrikan edustajat eivät voineet hyväksyä tätä sopimusehdotusta, koska heillä ei ollut siihen tarvittavia valtuuksia. Etelä-Afrikka perui toisen neuvottelukierroksen, jonka oli tarkoitus alkaa huhtikuun 2001 alussa Kapkaupungissa. Neuvotteluprosessin epäonnistuminen johtuu Etelä-Afrikan haluttomuudesta sisällyttää mihinkään kalastussopimukseen pääsyä kalavaroihin, mikä taas on unionin mandaatin mukaan kalastussopimuksen tärkein asia. Neuvotellessaan kalastussopimuksia kolmansien osapuolien kanssa komissio ottaa huomioon yhteisön kalastusetujen lisäksi myös kolmannen osapuolen kalastussektorin kestävän kehityksen tarpeen. Unionin Etelä-Afrikalle esittämä kalastussopimusluonnos tarjosi yhteistyötä tutkimuksen ja valvonnan kehittämisessä sekä tekniikan siirtomahdollisuutta. Sopimus olisi myös edistänyt kalastusyhteistyötä Unionin jäsenvaltioiden ja Etelä-Afrikan välillä. Nykyisten olosuhteiden vallitessa neuvottelujen onnistuminen Etelä-Afrikan kanssa ei ole todennäköistä.
KIRJALLINEN KYSYMYS E-0893/01 esittäjä(t): Bart Staes (Verts/ALE) komissiolle. Sensus-poliisihankkeen tukeminen.



Virallinen lehti nro 364 E , 20/12/2001 s. 0021 - 0021



KIRJALLINEN KYSYMYS E-0893/01 esittäjä(t): Bart Staes (Verts/ALE) komissiolle (28. maaliskuuta 2001) Aihe: Sensus-poliisihankkeen tukeminen Vastauksessaan kysymykseen P-0009/01(1) komissio toteaa, että se aikoo perehtyä huolellisesti sille hiljan toimitettuihin tietoihin arvioidakseen, onko sen syytä niiden perusteella harkita kantaansa uudelleen, mikä voi muiden toimien ohella merkitä sitä, että komissio määrää toimitettavaksi sopimuksen määräysten mukaisen tilintarkastuksen. Tiedot, joihin komission jäsen Erkki Liikanen viittaa, liittyvät Sensus- Lernout & Hauspie-Bundesnachrichtendienst-vyyhtiin, joka esiteltiin kysymyksen P-0009/01 johdanto-osassa. Aikooko komissio, kysymyksen vakavuuden ja komission oman läheisen osallisuuden huomioon ottaen, määrätä toimitettavaksi tilintarkastuksen sopimuksen määräysten mukaisesti? Jos vastaus on kielteinen, miksi komissio ei aio määrätä Sensus-Lernout & Hauspie-Bundesnachrichtendienst-yhteenliittymälle tilintarkastusta? (1) EYVL C 187 E, 3.7.2001, s. 154. Erkki Liikasen komission puolesta antama vastaus (1. elokuuta 2001) Tilintarkastuksen tarkoituksenmukaisuus voidaan arvioida asianmukaisesti vasta, kun komissio on saanut kustannustositteet koko Sensus-hankkeen ajalta. Komission mukaan kaikki taloudelliset kertomukset ja ennakoidut menot, jotka sille on tähän mennessä hankkeen osalta esitetty, näyttävät asianmukaisilta ja ovat sopimuksessa sovitun talousarvion mukaisia. Jos komission tietoon kuitenkin tulee, että tulevissa kustannustositteissa ilmenee epäjohdonmukaisuuksia, se voi sopimuksen määräysten mukaisesti aloittaa tilintarkastuksen joidenkin tai kaikkien Sensus-hankkeen sopimuspuolten osalta. Yritystoiminnasta ja tietoyhteiskunnasta vastaavan komission jäsenen pyynnöstä kyseinen pääosasto on jo aloittanut Sensus-hankkeen hallintoa koskevan sisäisen tutkimuksen.
KIRJALLINEN KYSYMYS E-0560/01 esittäjä(t): Christopher Heaton-Harris (PPE-DE) komissiolle. Laajentumisasioiden pääosaston tarkastuslausuma.



Virallinen lehti nro 261 E , 18/09/2001 s. 0145 - 0145



KIRJALLINEN KYSYMYS E-0560/01 esittäjä(t): Christopher Heaton-Harris (PPE-DE) komissiolle (27. helmikuuta 2001) Aihe: Laajentumisasioiden pääosaston tarkastuslausuma Komissaari Fischler totesi 7. helmikuuta 2001 pidetyssä talousarvion valvontavaliokunnan kokouksessa, että vuonna 1999 maatalouden pääosaston rahatapahtumien täsmällinen virhemarginaali oli 3,06 %. Voisiko erityisesti laajentumisasioista vastaava komissaari EU:n toimielinten yhteistyön ja avoimuuden nimissä ilmoittaa vastaavan luvun pääosastonsa rahatapahtumista? Jos lukua ei voida ilmoittaa, mikä siihen on syynä? Michaele Schreyerin komission puolesta antama yhteinen vastaus kirjallisiin kysymyksiin P-0553/01, E-0554/01, E-0555/01, E-0556/01, E-0557/01, E-0558/01, E-0559/01, E-0560/01, E-0561/01, E-0562/01, E-0563/01, E-0564/01, E-0565/01, E-0566/01, E-0567/01, E-0568/01, E-0569/01 ja E-0570/01 (11. huhtikuuta 2001) Komissio muistuttaa arvoisalle kysyjälle, että tilintarkastustuomioistuin ei ilmoita yleistä talousarviota koskevassa tarkastuslausumassaan virheprosentteja, koska sen mielestä olisi liiallista yksinkertaistamista punnita komission taloushallinnon menestyksellisyyttä tämän yhden luvun perusteella. Tilintarkastustuomioistuin päättikin kolme vuotta sitten, ettei se julkista enää yleisiä virheprosentteja, vaan kehittää tarkastuslausumaan liittyviä menetelmiä antaakseen vastuuvapauden myöntäjälle yksityiskohtaista havainnollista tietoa. Tilintarkastustuomioistuin on lisäksi tehnyt useaan otteeseen selväksi, että yleistä virheprosenttia alemman tason luvun ilmoittaminen esimerkiksi jollekin toiminta-alalle tai pääosastolle veisi täysin harhaan. Tilintarkastustuomioistuin tarkastaa vain rajoitetun määrän tapahtumia, joten se ei voi vahvistaa pitävästi tällaista alemman tason virheprosenttia. Komissio ei näin ollen voi toimittaa pyydettyjä tietoja arvoisalle kysyjälle.
KIRJALLINEN KYSYMYS E-0087/01 esittäjä(t): Camilo Nogueira Román (Verts/ALE) komissiolle. Marokon tekemät kalastussopimukset Japanin, Venäjän Etelä-Korean ja Norjan kanssa.



Virallinen lehti nro 261 E , 18/09/2001 s. 0038 - 0038



KIRJALLINEN KYSYMYS E-0087/01 esittäjä(t): Camilo Nogueira Román (Verts/ALE) komissiolle (29. tammikuuta 2001) Aihe: Marokon tekemät kalastussopimukset Japanin, Venäjän Etelä-Korean ja Norjan kanssa Samaan aikaan kun yhteisön laivaston, etenkin Galician, Andalusian ja Kanarian saarten alusten, täytyy pysyä satamissa voimatta kalastaa Kanarian saarten lähivesillä, koska EU:n ja Marokon kuningaskunnan välistä uutta kalastussopimusta ei ole tehty, Marokko on tehnyt uudet sopimukset Japanin, Venäjän Etelä-Korean ja Norjan kanssa. Mikä on komission käsitys tästä tilanteesta ottaen huomioon Marokon väitteet kalavarojensa liiallisesta pyynnistä, mikä Marokon mukaan estää sitä tekemästä uutta kalastussopimusta Euroopan unionin kanssa lähivuosina? Franz Fischlerin komission puolesta antama vastaus (28. helmikuuta 2001) Komission tietojen mukaan Marokko on tehnyt vain kaksi muuta valtioiden välistä kalastussopimusta. Venäjän kanssa on ollut voimassa sopimus, jonka mukaan venäläisillä aluksilla on oikeus kalastaa pelagisia lajeja kuten makrillia, piikkimakrillia ja sardinella-lajeja. Tämän sopimuksen voimassaolo on päättynyt 30. marraskuuta 1999, eikä sitä ole uudistettu. Japanin kanssa on voimassa sopimus, jonka mukaan 15 pitkäsiima-aluksella on oikeus kalastaa tonnikalaa niinä vuoden kolmena kuukautena, jolloin tonnikalat vaeltavat Marokon kalastusvyöhykkeen kautta. Tämän sopimuksen voimassaolo lakkaa syyskuussa 2001. Siksi on selvää, etteivät nämä kaksi sopimusta vaikuta yhteisön aikaisempiin eikä tuleviin etuihin ja että Japanin kanssa tehty sopimus on ainoa nyt voimassa oleva sopimus. Lisäksi on syytä korostaa, että kyseiset kalastuslaivastot eivät pyydystä niitä herkkiä lajeja, joita koskevia suojeluongelmia Marokko väittää itsellään olevan.
KIRJALLINEN KYSYMYS E-1016/01 esittäjä(t): Christopher Huhne (ELDR) komissiolle. Tilastojen julkaiseminen USA:ssa ja EU:ssa.



Virallinen lehti nro 340 E , 04/12/2001 s. 0147 - 0147



KIRJALLINEN KYSYMYS E-1016/01 esittäjä(t): Christopher Huhne (ELDR) komissiolle (30. maaliskuuta 2001) Aihe: Tilastojen julkaiseminen USA:ssa ja EU:ssa 1. Voisiko komissio tutkia johtavien investointipankkien (esim. Goldman Sachs, Merrill Lynch, Morgan Stanley Dean Witter, UBS, Deutsche Bank) aikatauluja etsiäkseen listauksia säännöllisesti julkaistavista (kuukausittain tai neljä kertaa vuodessa) USA:n viranomaisten tilastoista, jotka vaikuttavat euron ja dollarin väliseen vaihtokurssiin (esim. BKT:n kasvu, inflaatio, muissa kuin maatalousammateissa toimivien henkilöiden määrä, jne.)? 2. Voiko komissio koota matriisin, jossa esitetään kuinka pitkä aika kustakin kohteena olleesta ajanjaksosta on kulunut USA:n tilastojen julkaisupäivään (euroalueen vastaava tilastosarja on myös ilmoitettava), ja kuinka pitkä aika vastaavista ajanjaksoista on kulunut Eurostatin tilastojen julkaisupäivään? Pedro Solbes Miran komission puolesta antama vastaus (19. kesäkuuta 2001) Komissio on täysin tietoinen siitä, kuinka tärkeää yhteisön ja Yhdysvaltojen osavuotuisten talouden tunnuslukujen (bruttokansantuotteen (BKT), inflaation, työllisyyden, kauppataseen jne.) julkistaminen on rahoitusmarkkinoiden toimijoille. Komissio uskoo myös, että näiden tunnuslukujen rinnakkainen kehitys vaikuttaa euron ja dollarin väliseen valuuttakurssiin, ja pitää erittäin tärkeänä sitä, että rahoitusmarkkinoiden toimijat saavat riittävästi tietoa. Yhteisön ja Yhdysvaltojen käytäntöjä vertailevan raportin yhteydessä tehdään yksityiskohtainen analyysi osavuotuisten taloustilastojen julkaisemisesta yhteisössä ja Yhdysvalloissa. Raportti esitetään syksyllä 2001 tilasto-ohjelmakomitealle (TOK). Analyysi sisältää luonnollisesti taulukon, jossa on rinnastettu yhteisön ja Yhdysvaltojen julkistamispäivämäärät, jotta saataisiin vertailukelpoinen sarja osavuotuisia talouden tunnuslukuja.
KIRJALLINEN KYSYMYS E-0746/01 esittäjä(t): Nicholas Clegg (ELDR) komissiolle. Asian vieminen Maailman kauppajärjestön riitojenratkaisumenettelyyn (komission suositus).



Virallinen lehti nro 350 E , 11/12/2001 s. 0033 - 0033



KIRJALLINEN KYSYMYS E-0746/01 esittäjä(t): Nicholas Clegg (ELDR) komissiolle (13. maaliskuuta 2001) Aihe: Asian vieminen Maailman kauppajärjestön riitojenratkaisumenettelyyn (komission suositus) Kun komissio suosittelee ministerineuvostolle asian viemistä Maailman kauppajärjestön riitojenratkaisumenettelyyn, ovatko suosituksen yksityiskohdat yleisön saatavilla ennen kuin ministerineuvosto tekee oman päätöksensä? Jos eivät, miksi eivät? Pascal Lamyn komission puolesta antama yhteinen vastaus kirjallisiin kysymyksiin E-0746/01 ja E-0747/01 (11. toukokuuta 2001) Kuten arvoisa parlamentin jäsen tietää, komissio voi varmistaa yhteisön oikeuksien toteutumisen kahdella eri tavalla Maailman kauppajärjestön (WTO) riitojenratkaisumenettelyissä. Ensimmäinen toimintatapa perustuu kaupan esteitä koskevaan asetukseen eli yhteisön menettelyistä yhteisessä kauppapolitiikassa kansainvälisen kaupan säännöissä yhteisölle annettujen, erityisesti Maailman kauppajärjestössä (WTO) käyttöön otettujen oikeuksien käyttämisen varmistamiseksi 22 päivänä joulukuuta 1994 annettuun neuvoston asetukseen (EY) N:o 3286/94(1). Kyseisen asetuksen 8 artiklan 1 kohdan a alakohdassa säädetään, että jos komissio katsoo, että on olemassa riittävä näyttö tutkimusmenettelyn aloittamiseksi, se julkaisee Euroopan yhteisöjen virallisessa lehdessä ilmoituksen, jossa annetaan tiivistelmä vastaanotetuista tiedoista ja kehotetaan asianomaisia osapuolia esittämään näkökantansa. Jos tutkimusmenettelyn päättyessä komissio päättää aloittaa WTO:n riitojenratkaisumenettelyn, kyseisen neuvoston asetuksen 12 artiklan 4 kohdassa säädetään, että tällainen päätös on perusteltava ja julkaistava Euroopan yhteisöjen virallisessa lehdessä. Päätös on julkaistava myös silloin, kun päätetään olla toteuttamatta toimia. Komissio voi perussopimusten ja kansainvälisten sopimusten valvojana ajaa yhteisön neuvoteltuja oikeuksia myös kaupan esteitä koskevan asetuksen soveltamisalan ulkopuolisissa asioissa (ks. kyseisen neuvoston asetuksen 15 artikla). Tällöin komissio kuulee EY:n perustamissopimuksen 133 artiklan 3 kohdassa tarkoitettua erityiskomiteaa. Lisätäkseen avoimuutta nykyinen komissio on päättänyt molempien menettelyjen osalta julkaista kauppapolitiikan pääosaston verkkosivuilla komission yhteisön puolesta esittämät pyynnöt neuvottelujen käymiseksi WTO:ssa ja WTO:n riitojenratkaisupaneelin perustamiseksi. Näissä asiakirjoissa kuvataan WTO:ssa kiistanalaiseksi saatettu toimenpide tai käytäntö sekä viitataan niihin säännöksiin ja määräyksiin, joita väitetään rikottavan. (1) EYVL L 349, 21.12.1994. Kyseisen asetuksen kuvaus annetaan myös kauppapolitiikan pääosaston verkkosivuilla.
KIRJALLINEN KYSYMYS E-0975/01 esittäjä(t): Graham Watson (ELDR) neuvostolle. Tukholman huippukokous.



Virallinen lehti nro 340 E , 04/12/2001 s. 0137 - 0137



KIRJALLINEN KYSYMYS E-0975/01 esittäjä(t): Graham Watson (ELDR) neuvostolle (3. huhtikuuta 2001) Aihe: Tukholman huippukokous Viimeaikaisten tiedotteiden mukaan puheenjohtajavaltio Ruotsi aikoo tehdä maaliskuussa pidettävästä huippukokouksesta vauvahuippukokouksen, jonka tavoitteena on muuttaa EU:n väestökehityksen suuntaa kannustamalla eurooppalaisia hankkimaan enemmän lapsia. Mitä tutkimuksia neuvosto on tehnyt aikaisempien tämänkaltaisten kehotusten tehokkuudesta? Missä määrin neuvoston mielestä syntyvyyslukujen kasvu aiheuttaisi paineita EU:n voimavaroille ja luonnonympäristölle? Voiko tällainen politiikka olla neuvoston mielestä yhdenmukainen EU:n tulevan yhteisen maahanmuuttopolitiikan kanssa? Vastaus (16. heinäkuuta 2001) Tukholmassa 23. ja 24. maaliskuuta 2001 pidetyssä Eurooppa-neuvostossa käsiteltiin väestön ikääntymistä ja sen vaikutuksia sosiaaliturvajärjestelmiin sekä tähän liittyvää demografista haastetta. Todettiin, että väestön ikääntyminen edellyttää selkeitä strategioita eläkejärjestelmien sekä terveydenhuolto- ja vanhustenhuoltojärjestelmien riittävyyden varmistamiseksi ja että samalla on huolehdittava julkisen talouden kestävyydestä ja sukupolvien välisestä yhteisvastuullisuudesta. Tässä yhteydessä keskusteltiin väestörakenteen muutoksesta, mutta Tukholman Eurooppa-neuvostossa ei erikseen keskusteltu siitä, pitäisikö eurooppalaisia kannustaa hankkimaan enemmän lapsia, eikä sitä näin ollen voida pitää vauvahuippukokouksena.
KIRJALLINEN KYSYMYS E-1572/01 esittäjä(t): Luciano Caveri (ELDR) komissiolle. Väliaikaisten toimihenkilöiden rekrytointi OLAFiin.



Virallinen lehti nro 350 E , 11/12/2001 s. 0194 - 0195



KIRJALLINEN KYSYMYS E-1572/01 esittäjä(t): Luciano Caveri (ELDR) komissiolle (1. kesäkuuta 2001) Aihe: Väliaikaisten toimihenkilöiden rekrytointi OLAFiin Euroopan petostentorjuntavirasto (OLAF) on viime kuukausina julistanut haettavaksi rikosoikeuteen ja petostentorjuntalainsäädäntöön erikoistuneiden väliaikaisten toimihenkilöiden toimia. Edelliseen vedoten kysyn komissiolta: - Millaisiin kokonaistuloksiin rekrytointi on johtanut? - Kuinka monta osallistujaa on jo aloittanut kyseisissä tehtävissä ja keitä he ovat? - Kuinka monta henkilöä ja kuinka pitkäksi aikaa on tarkoitus rekrytoida myöhemmin ja mitkä ovat ehdokkaiden nimet? Michele Schreyerin komission puolesta antama vastaus (18. heinäkuuta 2001) Euroopan petostentorjuntavirasto (OLAF) järjesti vuonna 2000 kolme erillistä valintakierrosta väliaikaisten toimihenkilöiden rekrytoimiseksi: kaksi A- ja B-ura-alueisiin kuuluvien tutkijoiden valitsemiseksi ja yhden arvoisan kysyjän mainitsemien rikosoikeuteen ja petostentorjuntaan erikoistuneiden A-ura-alueen toimihenkilöiden valitsemiseksi. Tutkijoiden valinnassa saatiin A-ura-alueen varallaololuetteloon 64 henkilöä, joista 7 palkattiin 31. toukokuuta, ja B-ura-alueen luetteloon 52 henkilöä, joista 17 palkattiin em. päivästä alkaen. Rikosoikeuden ja petostentorjunnan asiantuntijoiden valinnassa tuli varallaololuetteloon ura-alueella A7/A6 yhteensä 10 henkilöä, joista neljä palkattiin 31. toukokuuta 2001, ja ura-alueen A5/A4 varallaololuetteloon 24 henkilöä, joista viisi palkattiin samoin 31. toukokuuta 2001. Rekrytoiduista yhdeksästä toimihenkilöstä yksi työskenteli ennestään OLAFissa. Työntekijöitä rekrytoidaan sitä mukaa kuin talousarviossa on siihen varoja ja komission yksiköt ilmaisevat henkilöstötarpeensa. Henkilötietojen suojan vuoksi komissio ei voi vastauksessa kirjalliseen kysymykseen ilmoittaa sen enempää jo palkattujen kuin mahdollisesti vielä palkattavienkaan henkilöiden nimiä.
KIRJALLINEN KYSYMYS E-1226/01 esittäjä(t): Patricia McKenna (Verts/ALE) komissiolle. Jätevesipuhdistamon rakentaminen Ferroliin Natura 2000 -alueelle.



Virallinen lehti nro 350 E , 11/12/2001 s. 0096 - 0096



KIRJALLINEN KYSYMYS E-1226/01 esittäjä(t): Patricia McKenna (Verts/ALE) komissiolle (26. huhtikuuta 2001) Aihe: Jätevesipuhdistamon rakentaminen Ferroliin Natura 2000 -alueelle Ferrolin kaupunki aikoo rakentaa yhdessä alueellisten suunnittelu- ja vesihuoltoviranomaisten kanssa jätevesipuhdistamon täyttääkseen EU:n jätevesien puhdistamista koskevat vaatimukset. Puhdistamo käsittää 6 hehtaarin alueen, joka sijaitsee Natura 2000 -verkostoon valitulla alueella (Costa Ártabra Ensenadassa Prioriño Granden ja Prioriño Chicon niemien välissä Ferrolin kaupungin alueella). Katsooko komissio soveliaaksi ratkaista vakavan ympäristöongelman (Ferrolin kaupunki laskee merenlahteen 60 000 kuutiometriä jätevettä päivässä) sijoittamalla jätevesipuhdistamon Natura 2000 -alueelle? Eikö komissio katso, että pitää etsiä muita ratkaisuja, jotka eivät vaikuta Natura 2000 -alueeseen? Margot Wallströmin komission puolesta antama vastaus (29. kesäkuuta 2001) Yhdyskuntajätevesien käsittelystä 21 päivänä toukokuuta 1991 annetun neuvoston direktiivin 91/271/ETY(1) 4 artiklassa säädetään, että taajamissa, joiden asukasvastineluku (avl, orgaanisten saasteiden mittayksikkö, joka vastaa yhden hengen vuorokauden aikana aiheuttamaa keskimääräistä kuormitusta) on yli 15 000, on oltava viemäriverkot ja jälkikäsittelyjärjestelmä (eli menetelmä biologista käsittelyä varten) 31. joulukuuta 2000 mennessä. Ferrolin taajama täyttää kyseisen vaatimuksen. Se, että parlamentin jäsenen kysymyksessään kuvaama hanke sijaitsee Costa Artaba -nimisellä (ES1110002-) alueella, jonka Espanjan viranomaiset ovat nimenneet luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetussa neuvoston direktiivissä 92/43/ETY(2) tarkoitetuksi yhteisön tärkeänä pitämäksi alueeksi, ei estä toteuttamasta hanketta, edellyttäen, ettei hanke vaikuta alueeseen merkittävällä tavalla. Komissio ei pysty vastaamaan kysymyksessä esitettyjen tietojen perusteella siihen, onko direktiiviä 92/43/ETY rikottu. Komissio ei kuitenkaan sulje pois mahdollisuutta tutkia parlamentin jäsenen esittämää kysymystä, mikäli parlamentin jäsen pystyy toimittamaan komissiolle tietoja, jotka osoittavat, että hanke vaikuttaa alueeseen merkittävästi. (1) EYVL L 135, 30.5.1991. (2) EYVL L 206, 22.7.1992.